
1. PASIŪLYMAS DĖL EUROPOS PARLAMENTO SPRENDIMO
dėl Europos Sąjungos 2024 finansinių metų bendrojo biudžeto įvykdymo patvirtinimo, X skirsnis – Europos išorės veiksmų tarnyba
(2025/2150(DEC))
Europos Parlamentas,
–	atsižvelgdamas į Europos Sąjungos 2024 finansinių metų bendrąjį biudžetą[footnoteRef:1], [1:  OL L 207, 2024 2 22, p. 1, ELI: http://data.europa.eu/eli/budget/2024/207/oj.] 

–	atsižvelgdamas į Europos Sąjungos 2024 finansinių metų konsoliduotąsias metines ataskaitas (COM(2025)0359 – C10‑0150/2025)[footnoteRef:2], [2:  OL C, C/2025/4944, 2025 10 13, ELI: http://data.europa.eu/eli/C/2025/4944/oj.] 

–	atsižvelgdamas į Europos išorės veiksmų tarnybos metinę 2024 m. atlikto vidaus audito ataskaitą biudžeto įvykdymą tvirtinančiai institucijai,
–	atsižvelgdamas į Audito Rūmų 2024 finansinių metų metinę biudžeto vykdymo ataskaitą kartu su institucijų atsakymais[footnoteRef:3], [3:  OL C, C/2025/5409, 2025 10 8, ELI: http://data.europa.eu/eli/C/2025/5409/oj.] 

–	atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2024 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą[footnoteRef:4], [4:  OL C, C/2025/5407, 2025 10 13, ELI: http://data.europa.eu/eli/C/2025/5407/oj.] 

–	atsižvelgdamas į Sutarties dėl Europos Sąjungos veikimo 314 straipsnio 10 dalį ir 317, 318 ir 319 straipsnius,
–	atsižvelgdamas į 2018 m. liepos 18 d. Europos Parlamento ir Tarybos reglamentą (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012[footnoteRef:5], ypač į jo 59, 118, 260 ir 263 straipsnius, [5:  OL L 193, 2018 7 30, p. 1, ELI: http://data.europa.eu/eli/reg/2018/1046/oj.] 

–	atsižvelgdamas į 2024 m. rugsėjo 23 d. Europos Parlamento ir Tarybos reglamentą (ES, Euratomas) 2024/2509 dėl Sąjungos bendrajam biudžetui taikomų finansinių taisyklių[footnoteRef:6], ypač į jo 59, 118 ir 266–269 straipsnius, [6:  OL L, 2024/2509, 2024 9 26, ELI: http://data.europa.eu/eli/reg/2024/2509/oj.] 

–	atsižvelgdamas į 2010 m. liepos 26 d. Tarybos sprendimą 2010/427/ES, kuriuo nustatoma Europos išorės veiksmų tarnybos struktūra ir veikimas[footnoteRef:7], ypač į jo 8 straipsnį, [7:  OL L 201, 2010 8 3, p. 30, ELI: http://data.europa.eu/eli/dec/2010/427/oj.] 

–	atsižvelgdamas į Darbo tvarkos taisyklių 102 straipsnį ir V priedą,
–	atsižvelgdamas į Užsienio reikalų komiteto nuomonę,
–	atsižvelgdamas į Biudžeto kontrolės komiteto pranešimą (A10‑0000/2026),
1.	patvirtina Sąjungos vyriausiajai įgaliotinei užsienio reikalams ir saugumo politikai, kad Europos išorės veiksmų tarnybos 2024 finansinių metų biudžetas įvykdytas / atideda savo sprendimo, kuriuo Sąjungos vyriausiajai įgaliotinei užsienio reikalams ir saugumo politikai patvirtinama, kad Europos išorės veiksmų tarnybos 2024 finansinių metų biudžetas įvykdytas, priėmimą;
2.	išdėsto savo pastabas toliau pateikiamoje rezoliucijoje;
3.	paveda Pirmininkei perduoti šį sprendimą ir rezoliuciją, kuri yra neatskiriama jo dalis, Europos išorės veiksmų tarnybai, Tarybai, Komisijai, Audito Rūmams, Europos ombudsmenui ir Europos duomenų apsaugos priežiūros pareigūnui bei pasirūpinti, kad jie būtų paskelbti Europos Sąjungos oficialiajame leidinyje (L serijoje).

[bookmark: _Toc219191925]2. PASIŪLYMAS DĖL EUROPOS PARLAMENTO REZOLIUCIJOS
su pastabomis, sudarančiomis neatskiriamą sprendimo dėl Europos Sąjungos 2024 finansinių metų bendrojo biudžeto įvykdymo patvirtinimo, X skirsnis – Europos išorės veiksmų tarnyba, dalį
(2025/2150(DEC))
Europos Parlamentas,
–	atsižvelgdamas į savo sprendimą dėl Europos Sąjungos 2024 finansinių metų bendrojo biudžeto įvykdymo patvirtinimo, X skirsnis – Europos išorės veiksmų tarnyba,
–	atsižvelgdamas į Darbo tvarkos taisyklių 102 straipsnį ir V priedą,
–	atsižvelgdamas į Užsienio reikalų komiteto nuomonę,
–	atsižvelgdamas į Biudžeto kontrolės komiteto pranešimą (A10‑0000/2026),
A.	kadangi biudžeto įvykdymo patvirtinimo procedūros metu biudžeto įvykdymą tvirtinanti institucija nori pabrėžti, kad ypač svarbu toliau stiprinti Sąjungos institucijų demokratinį teisėtumą didinant skaidrumą ir atskaitomybę, įgyvendinant rezultatais grindžiamo biudžeto sudarymo koncepciją ir užtikrinant gerą žmogiškųjų išteklių valdymą;
B.	kadangi Europos išorės veiksmų tarnyba (EIVT) yra atsakinga už savo būstinės Briuselyje administracinių išlaidų valdymą ir 145 Sąjungos delegacijų bei tarnybų tinklą;
C.	kadangi EIVT atsakomybės sritis išplėsta, kad aprėptų Sąjungos delegacijose dirbančių Komisijos darbuotojų administracinį valdymą sudarant įvairius susitarimus dėl paslaugų lygio;
D.	kadangi Tarnybos nuostatais paskyrimų tarnybai suteiktus įgaliojimus, susijusius su EIVT darbuotojais, vykdo Komisijos pirmininkės pavaduotoja ir Sąjungos vyriausioji įgaliotinė užsienio reikalams ir saugumo politikai (toliau – Komisijos pirmininkės pavaduotoja ir vyriausioji įgaliotinė);
E.	kadangi biudžeto vykdymas reglamentuojamas Finansiniu reglamentu ir EIVT biudžeto vykdymo vidaus taisyklėmis (toliau – vidaus taisyklės);
F	kadangi pagal vidaus taisykles EIVT generalinis sekretorius veikia kaip EIVT deleguotasis leidimus suteikiantis pareigūnas, o už išteklių valdymą atsakingas generalinis direktorius atlieka vyriausiojo perdeleguotojo leidimus suteikiančio pareigūno vaidmenį;
G.	kadangi Sąjungos delegacijų vaidmuo – atstovauti Sąjungai ir jos piliečiams visame pasaulyje, kuriant tinklus ir partnerystes, ir propaguoti Sąjungos vertybes;
H.	kadangi EIVT ir toliau savo pobūdžiu bei kilme yra specifinė, kaip ir tuo metu, kai ji buvo įsteigta sujungus darbuotojus, priklaususius buvusiems Tarybos ir Komisijos išorės santykių skyriams, į kuriuos buvo integruoti valstybių narių diplomatai;
1.	pažymi, kad EIVT biudžetas priklauso DFP 7 išlaidų kategorijai „Europos viešasis administravimas“, jos suma 2024 m. siekė 13,3 mlrd. EUR (t. y. 6,9 proc. viso Sąjungos biudžeto); pažymi, kad maždaug 1.293 mlrd. EUR siekiantis EIVT valdomas biudžetas sudaro apie 9,54 proc. visų 2024 m. administracinių Sąjungos išlaidų;
2.	pažymi, kad Audito Rūmai savo 2024 finansinių metų metinėje ataskaitoje (toliau – Audito Rūmų ataskaita) išanalizavo 70 administravimo srities operacijų imtį – panašiai kaip ir 2023 m.; taip pat pažymi, kad administracines išlaidas sudaro išlaidos žmogiškiesiems ištekliams, įskaitant išlaidas pensijoms, kurios 2024 m. sudarė apie 69 proc. visų administracinių išlaidų, taip pat išlaidas pastatams, įrangai, energijai, ryšių ir informacinėms technologijoms, ir kad Audito Rūmų daugelio metų darbo patirtis rodo, jog apskritai šios išlaidos yra nedidelės rizikos;
3.	pažymi, kad 16 (23 proc.) iš 70 operacijų buvo klaidų, tačiau Audito Rūmai, remdamiesi trimis kiekybiškai įvertintomis klaidomis, apskaičiavo, kad klaidų lygis nesiekia reikšmingumo ribos;
4.	remdamasis Audito Rūmų ataskaita pažymi, kad Audito Rūmai išnagrinėjo 15 EIVT atliktų mokėjimų, iš kurių jie nustatė dvi kiekybiškai įvertinamas klaidas, o viena klaida buvo susijusi su vienu esminiu sutarties pakeitimu netaikant galiojančios viešųjų pirkimų procedūros ir ex post viešinimo priemonių, o kita klaida buvo susijusi su vienu mokėjimu, susijusiu su neteisingo valiutos kurso taikymu registruojant nuomos mokėjimą; palankiai vertina priemones, kurių ėmėsi EIVT šiems klausimams spręsti;
Biudžeto ir finansų valdymas
5.	pažymi, kad galutinis EIVT 2024 m. biudžetas siekė 880 165 703 EUR, t. y. buvo 7,09 proc. didesnis nei 2023 m.; pažymi, kad EIVT taip pat naudojosi ir Komisijos skirta 359,1 mln. EUR suma (įskaitant asignuotąsias pajamas ir iš kito laikotarpio perkeltas sumas) administracinėms išlaidoms, susijusioms su Sąjungos delegacijose dirbančiu Komisijos personalu, padengti; taip pat pažymi, kad EIVT gavo papildomus nustatyto dydžio įnašus, skirtus bendrosioms išlaidoms, susijusioms su Europos plėtros fondo personalu Sąjungos delegacijose ir bendrose vietose, taip pat kitomis sumomis, gautomis pagal paslaugų teikimo bendroje vietoje ir kitus susitarimus, padengti; pažymi, kad dėl to bendra EIVT valdoma biudžeto suma 2024 m. sudarė 1 239,3 mln. EUR (įsipareigojimų asignavimų), t. y. 4,43 proc. daugiau nei ankstesniais metais;
6.	pažymi, kad 2024 m. einamųjų metų įsipareigojimų asignavimų biudžeto įvykdymo lygis (po perkėlimų) buvo 100 proc., o mokėjimų įvykdymo lygis buvo 88,4 proc., palyginti su 91,9 proc. 2023 m.; pažymi, kad vidutinis mokėjimo laikas buvo 13,43 dienos, tačiau 10,69 proc. visų 2024 m. atliktų mokėjimų (t. y. iš viso 57 357 324,68 EUR) sudarė pavėluoti mokėjimai, dėl to 2024 m. buvo sumokėta 37 862,61 EUR delspinigių; ragina EIVT toliau dėti pastangas didinant elektroninių mokėjimų skaičių ir darbo srautų skaitmeninimą, visų pirma kiek tai susiję su elektroninėmis sąskaitomis faktūromis Sąjungos delegacijose;
7.	pažymi, kad EIVT informavo biudžeto valdymo instituciją apie du biudžeto perkėlimus pagal Finansinio reglamento 29 straipsnio 1 dalį ir atliko 10 savarankiškų perkėlimų pagal 29 straipsnio 4 dalį, kurių bendra vertė – 53,6 mln. EUR; pažymi, kad pagrindinis perkėlimų tikslas buvo 33,78 mln. EUR padidinti 3003 biudžeto eilutę dėl pastatų ir jais susijusių išlaidų Sąjungos delegacijose, 1,7 mln. EUR padidinti 2002 biudžeto eilutę dėl įrengimo ir saugumo darbų ir 1,37 mln. EUR padidinti 1205 biudžeto eilutę dėl karinių deleguotųjų nacionalinių ekspertų; pažymi, kad po perkėlimų galutinis EIVT būstinės biudžetas sudarė 349,2 mln. EUR, o galutinis Sąjungos delegacijų biudžetas – 530,9 mln. EUR;
8.	pažymi, kad EIVT susidūrė su keliais iššūkiais, susijusiais su jos biudžeto vykdymu 2024 m., dėl didelio Rusijos agresijos karo prieš Ukrainą poveikio, infliacinio spaudimo, nepalankių valiutos kursų ir 2 proc. viršutinės ribos su darbo užmokesčiu nesusijusioms išlaidoms, todėl Sąjungos delegacijų deficitas siekė 33 mln. EUR; pažymi, kad EIVT šiuos iššūkius sprendė derindama strategines santaupas ir perskirstymus ir (arba) biudžeto perkėlimus; pažymi, kad sumažinimai daugiausia darė poveikį misijų ir atstovavimo, infrastruktūros ir saugumo biudžetams; pripažįsta, kad visos Sąjungos institucijos, sudarydamos sutartis su paslaugų teikėjais, turi pagerinti savo biudžeto valdymą, be kita ko, atsižvelgdamos į kainų svyravimą, ypač energetikos sektoriuje;
9.	remdamasis Komisijos pirmininkės pavaduotojos ir vyriausiosios įgaliotinės klausymu 2025 m. lapkričio 17 d. Parlamento Biudžeto kontrolės (CONT) komiteto posėdyje (toliau – klausymas), pažymi, kad EIVT per pastaruosius kelerius metus susidūrė su dideliais biudžeto apribojimais, o institucijai buvo suteikti vis platesni įgaliojimai ir ji patyrė didesnes 145 delegacijų tinklo išlaidas ir poreikius; atkreipia dėmesį į EIVT nuomonę, kad užduotys ir ištekliai skiriasi, o tai yra didelis iššūkis EIVT gebėjimui visapusiškai pasiekti savo tikslus ir veiksmingai remti Sąjungos užsienio ir saugumo politikos darbotvarkę;
10.	taip pat pažymi, kad investicijos į nekilnojamąjį turtą ir IT projektus buvo atidėtos, o stažuotojų skaičius 2024 m. buvo sumažintas; atkreipia dėmesį į EIVT nuomonę, kad šie apribojimai galiausiai galėtų daryti poveikį Sąjungos dalyvavimui pasaulyje ir darbuotojų saugai; tikisi, kad papildomi 10 mln. EUR, skirti EIVT 2025 m. biudžetui, padės pagerinti EIVT biudžeto vykdymą siekiant jos tikslų ir išvengti situacijų, kai būtų pažeista EIVT pareiga rūpintis Sąjungos delegacijose dirbančiais darbuotojais;
11.	pažymi, kad Europos taikos priemonės, valdomos vadovaujant Komisijos pirmininkės pavaduotojai ir Sąjungos vyriausiajai įgaliotinei, finansinė viršutinė riba padidėjo nuo 12 mlrd. EUR 2023 m. iki 17 mlrd. EUR 2024 m., o papildomi 5 mlrd. EUR skirti karinei paramai Ukrainai; ragina EIVT bendradarbiauti su Komisijos Plėtros ir Rytų kaimynystės generaliniu direktoratu (ENEST GD), kad būtų užtikrinta veiksminga pagal Europos taikos priemonę finansuojamų projektų priežiūra ir stebėsena;
12.	remdamasis EIVT atsakymais į CONT komiteto klausimyną dėl 2024 m. biudžeto įvykdymo patvirtinimo (toliau – klausimynas), pažymi, kad EIVT tiek būstinėje, tiek Sąjungos delegacijose iš viso pradėjo 71 viešųjų pirkimų procedūrą dėl didelės vertės sutarčių, t. y. viršijant Europos Parlamento ir Tarybos direktyvoje 2014/24/ES[footnoteRef:8] nustatytą 143 000 EUR ribą prekėms ir paslaugoms 2024 m.; pažymi, kad 63 iš šių procedūrų buvo sėkmingos – pasirašytos 63 sutartys, o 8 procedūros buvo nesėkmingos; pažymi, kad 2024 m. rugsėjo 29 d. įsigaliojus naujajam Finansiniam reglamentui Sąjungos delegacijų trečiosiose šalyse viešųjų pirkimų procedūrų valdymas buvo supaprastintas nustatant atskirą labai mažos, mažos ir vidutinės vertės sutarčių viršutinių ribų rinkinį, taip sprendžiant ilgalaikę problemą, susijusią su ribotais vietos veiklos vykdytojų pajėgumais įvykdyti sudėtingus Sąjungos viešųjų pirkimų taisyklių reikalavimus; tikisi, kad šie supaprastinimai geriau atitiks priimančiųjų šalių ir Sąjungos delegacijų poreikius, susijusius su viešųjų pirkimų procedūromis; ragina EIVT nuolat informuoti biudžeto įvykdymą tvirtinančią instituciją apie naujų Finansinio reglamento nuostatų įgyvendinimo rezultatus; [8:  	2014 m. vasario 26 d. Europos Parlamento ir Tarybos direktyva 2014/24/ES dėl viešųjų pirkimų, kuria panaikinama Direktyva 2004/18/EB, (OL L 94, 2014 3 28, p. 65, ELI: http://data.europa.eu/eli/dir/2014/24/oj).] 

13.	pažymi, kad 2024 m. pabaigoje bendrai su valstybėmis narėmis ir kitais Sąjungos partneriais naudojamų patalpų skaičius Sąjungos delegacijose buvo 137, t. y. viena mažiau nei 2023 m.; pažymi, kad iš visų 2023 m. bendrai naudojamų patalpų, 45 sutartys buvo sudarytos su valstybėmis narėmis ir šalimis partnerėmis, 92 – su kitais Sąjungos partneriais, o bendrai naudojamos patalpos sudarė 9 proc. viso biurų ploto Sąjungos delegacijose ir jomis naudojosi daugiau kaip pusė Sąjungos delegacijų (80), o tai galima vertinti ne tik kaip sėkmingo EIVT pastatų valdymo optimizavimo pavyzdį, bet ir kaip rodiklį, kad partnerių susidomėjimas dalytis patalpomis trečiosiose šalyse yra padidėjęs, o bendrai naudojamos patalpos yra aktualios diplomatinių reikalų srityje;
14.	remdamasis klausimynu pažymi, kad 2024 m. komandiruočių biudžetas buvo 21 582 843 EUR, t. y. maždaug 2,33 proc. didesnis, palyginti su 21 091 935 EUR (atnaujinta suma) 2023 m.; pažymi, kad EIVT neturi atskiros biudžeto eilutės vyriausiosios įgaliotinės ir pirmininkės pavaduotojos komandiruotėms ir kelionėms ir kad jos komandiruočių ir kelionių išlaidas atsižvelgiant į komandiruotės tikslą dalijasi EIVT ir Komisija; vis dėlto, remdamasis EIVT tolesnių veiksmų ataskaita dėl Parlamento pastabų, pateiktų rezoliucijoje dėl 2023 m. biudžeto įvykdymo patvirtinimo (toliau – tolesnių veiksmų ataskaita), pažymi, kad EIVT vidaus valdymo sistema atskiria Komisijos pirmininkės pavaduotojos ir vyriausiosios įgaliotinės misijas ir ją lydinčių kolegų keliones, skiriant specialų asignavimą pagrindinei misijų biudžeto eilutei; remdamasis klausimynu taip pat pažymi, kad 2024 m. nei kadenciją baigiantis Komisijos pirmininkės pavaduotojas ir Sąjungos vyriausiasis įgaliotinis užsienio reikalams ir saugumo politikai, nei naujai paskirta Komisijos pirmininkės pavaduotoja ir Sąjungos vyriausioji įgaliotinė užsienio reikalams ir saugumo politikai nevykdė jokių EIVT finansuojamų misijų; remdamasis tolesnių veiksmų ataskaita supranta, kad dėl konkuruojančių Komisijos pirmininkės pavaduotojos ir Sąjungos vyriausiosios įgaliotinės įsipareigojimų ir labai įtempto tvarkaraščio, kuriuos dažnai lemia geopolitinė padėtis, kartais ji negali keliauti reguliariais skrydžiais ar kitomis transporto priemonėmis, kad įvykdytų savo profesines pareigas; vis dėlto pabrėžia, kad Sąjungos institucijų vadovai turėtų rodyti gerą pavyzdį visuomenei ir piliečiams, ypač naudodami Sąjungos išteklius savo pareigoms vykdyti; pabrėžia, kad skrydžių galimybės turėtų būti pasirenkamos remiantis patikimo finansų valdymo kriterijais, jei tokios alternatyvos yra prieinamos ir atitinka posėdžių darbotvarkę ir vietą; pabrėžia, kad skaidrumas ir patikimas finansų valdymas naudojant Sąjungos viešąsias lėšas turi išlikti pagrindiniu visų Sąjungos institucijų principu;
Vidaus valdymas, veiklos rezultatai ir vidaus kontrolė
15.	pažymi, kad 2024 m. EIVT toliau susidūrė su didėjančiais politiniais ir finansiniais iššūkiais, taip pat su iššūkiais, susijusiais su žmogaus teisėmis ir teisinės valstybės principu; pažymi, kad Rusijos agresijos karas prieš Ukrainą ir jo geopolitiniai padariniai 2024 m. ir toliau buvo vienas iš pagrindinių klausimų; atsižvelgdamas į tai pabrėžia, jog svarbu ir būtina, kad EIVT atliktų svarbų vaidmenį stiprinant Sąjungos strateginį savarankiškumą, kuris turėtų būti apsaugotas kovojant su užsienio vykdomu manipuliavimu informacija ir kišimusi (FIMI) bei dezinformacijos kampanijomis; pažymi, kad 2024 m. EIVT paskelbė savo antrąją ataskaitą dėl FIMI grėsmių, kurioje išsamiai išdėstyti 750 incidentų ir atskleista operacija „False Façade“ (Kremlių palaikančių subjektų taikoma informacijos plovimo sistema), naudojo skubių pranešimų sistemą kaip esminį koordinavimo mechanizmą FIMI klausimais, siekdama apsaugoti Europos Parlamento rinkimų sąžiningumą, paskelbė priemonių rinkinį tapatybe grindžiamam FIMI nustatyti, surengė metinę aukšto lygio konferenciją FIMI klausimais, parengė bendros saugumo ir gynybos politikos (BSGP) vadovą dėl FIMI, kad būtų sustiprinti BSGP misijų pajėgumai nustatyti FIMI išpuolius ir į juos reaguoti, ir prisidėjo prie žiniasklaidos atsparumo stiprinimo renginyje „Connecting Media Communities“ Kosove, kuriame dalyvavo 130 žurnalistų ir faktų tikrintojų; giria EIVT už jos kampaniją „EUvsDisinfo“, kurios metu buvo analizuojamos ir atskleidžiamos Rusijos FIMI pastangos 2024 m.; susirūpinęs pažymi, kad Kremliui palankūs dezinformacijos atvejai viršijo 18 000 įrašų; pažymi, kad kai kurios Sąjungos delegacijos turi strateginės komunikacijos pareigūną, kuriam pavesta analizuoti FIMI ir spręsti su tuo susijusius klausimus, tačiau už žvalgybos duomenų rinkimo pajėgumus tebėra atsakingos valstybės narės; giria EIVT už tai, kad ji įsteigė keitimosi informacija apie FIMI ir jos analizės centrą, siekdama stiprinti bendradarbiavimą ir bendrą informuotumą apie padėtį; pripažįsta, kad šios pastangos, paremtos 6,12 mln. EUR padidintu biudžetu strateginės komunikacijos pajėgumams 2024 m., užtikrino tvirtesnį, labiau koordinuotą ir visapusiškesnį Sąjungos masto atsaką į FIMI grėsmes; ragina toliau plėtoti ir plėsti „FIMI gynėjų“ tinklą įgyvendinant gebėjimų stiprinimo iniciatyvas;
16.	pabrėžia, kad 2024 m. Sąjunga, tvirtai remiama EIVT, toliau teikė visapusišką politinę, karinę, finansinę, diplomatinę, humanitarinę ir ekonominę paramą Ukrainai, reaguodama į Rusijos agresijos karą; pabrėžia, kad svarbus pasiekimas buvo bendrų ES ir Ukrainos saugumo įsipareigojimų pasirašymas 2024 m. birželio mėn., o stojimas į Sąjungą įvardytas kaip galutinė saugumo garantija Ukrainos atsparumui, atgrasymui ir ilgalaikiam stabilumui stiprinti; pažymi, kad EIVT glaudžiai bendradarbiavo su valstybėmis narėmis, G7, NATO ir tarptautiniais partneriais, kad išlaikytų vienybę, užtikrintų ribojamųjų priemonių Rusijai vykdymą, užkirstų kelią sankcijų apėjimui ir remtų atskaitomybės iniciatyvas, kartu vykdydama plataus masto pasaulinę informavimo veiklą, kuria remiama teisinga ir ilgalaikė taika pagal JT Chartiją ir tarptautinę teisę, įskaitant tolesnius veiksmus, susijusius su Taikos aukščiausiojo lygio susitikimu Šveicarijoje, paramą Ukrainos taikos formulei, dalyvavimą Tarptautinėje Krymo platformoje, paramą Specialiojo tribunolo dėl agresijos nusikaltimo įsteigimui ir 2024 m. birželio mėn. Sąjungos prisijungimą prie Tarptautinės Ukrainos vaikų grąžinimo koalicijos;
17.	primena, kad nepaprastai svarbu toliau stiprinti mūsų paramą žmogaus teisėms, demokratijai ir vystymuisi trečiosiose šalyse pasitelkiant KVTBP „Globali Europa“ finansinę sistemą; pabrėžia, kad specialaus finansavimo žmogaus teisėms ir demokratijai išlaikymas, taip pat žmogaus teisėmis grindžiamas požiūris ir žmogaus teisių integravimas į mūsų paramą trečiosioms šalims ir partnerystes gali padėti stiprinti Sąjungos poziciją pasaulyje ir remti Sąjungos vertybes; pabrėžia, kad, atsižvelgiant į dabartines sparčios technologinės pažangos ir geopolitinės konkurencijos aplinkybes, reikėtų toliau didinti Sąjungos skaitmeninės diplomatijos išteklius; primygtinai tvirtina, kad vykdant Sąjungos išorės veiksmus, susijusius su trečiosiomis šalimis, turėtų būti intensyviau vykdoma žalioji diplomatija ir žalioji pertvarka, nes tai yra vienas iš ES prioritetų;
18.	remdamasis tolesnių veiksmų ataskaita su pasitenkinimu atkreipia dėmesį į centrinį EIVT vaidmenį ir veiksmus skatinant taiką ir stabilumą Artimuosiuose Rytuose, be kita ko, ragina užtikrinti nekliudomą prieigą ir tvarų humanitarinės pagalbos paskirstymą dideliu mastu, laikantis tarptautinių humanitarinių principų; atsižvelgdamas į tai, palankiai vertina Komisijos pirmininkės pavaduotojos ir vyriausiosios įgaliotinės per klausymą išsakytą nuomonę, kad esminis principas yra tas, kad žalą padaręs asmuo turėtų ją ir atlyginti; pažymi, kad neįmanoma įvertinti žalos, kol neįmanoma patekti į Gazą;
19.	remdamasis tolesnių veiksmų ataskaita, atkreipia dėmesį į nuolatines EIVT pastangas remti dialogą dėl politinės, ekonominės ir socialinės padėties, teisinės valstybės principo ir kovos su korupcija, taip pat stiprinti demokratiją ir žmogaus teises įvairiose šalyse; palankiai vertina tai, kad EIVT ir Sąjungos delegacijos toliau bendradarbiauja su nacionalinių administracijų ir institucijų atstovais, pilietinės visuomenės organizacijomis, suinteresuotaisiais subjektais, kurių specializacija – demokratinis valdymas ir žmogaus teisės, žiniasklaida, socialiniais partneriais ir tarptautinėmis bei regioninėmis organizacijomis; pažymi, kad parama žmogaus teisių ir moterų gynėjams, įskaitant čiabuvių teisių gynėjus, yra vienas iš pagrindinių EIVT prioritetų pagal 2020–2027 m. Sąjungos veiksmų planą žmogaus teisių ir demokratijos srityje ir daroma vykdant įvairią veiklą, pvz., politinį dialogą, teikiant politines ataskaitas, viešąją diplomatiją, daugiašalius forumus ir metines žmogaus teisių įgyvendinimo ataskaitas;
20.	remdamasis klausimynu pažymi, kad 2023 m. įsteigta Bendrojo valdymo tarnyba atlieka svarbų vaidmenį gerinant EIVT valdymą, padėdama rengti EIVT metinius valdymo planus ir metines veiklos ataskaitas, stiprindama rizikos valdymo procesus, spręsdama sistemines institucines problemas Sąjungos delegacijose ir įgyvendindama „vienos delegacijos“ koncepciją, kuria siekiama sumažinti valdymo ir ataskaitų teikimo susiskaidymą ir dokumentuoti pasikartojančias problemas ir geriausią praktiką tiek būstinėje, tiek Sąjungos delegacijoje;
21.	remdamasis tolesnių veiksmų ataskaita ir klausimynu, su pasitenkinimu atkreipia dėmesį į EIVT pastangas siekiant feministinės diplomatijos, nepaisant to, kad valstybėms narėms tenka pagrindinis vaidmuo nustatant Sąjungos išorės veiksmų gaires; ypač palankiai vertina veiksmus, kurių imtasi siekiant paspartinti Sąjungos įsipareigojimų pagal Trečiąjį lyčių lygybės veiksmų planą (LLVP III) įgyvendinimą; pažymi, kad Sąjungos ambasadorius lyčių ir įvairovės klausimais dėjo pastangas integruoti lyčių aspektą į dialogus žmogaus teisių klausimais ir pagrindinius daugiašalius pareiškimus bei rezoliucijas; taip pat pažymi, kad į lyčių lygybę orientuota lyderystė ir toliau buvo vienas iš pagrindinių lyčių aspekto integravimo institucionalizavimo elementų; atsižvelgdamas į tai, palankiai vertina tai, kad 2024 m. lapkričio mėn. paskirti kontaktiniai punktai lyčių klausimais; pažymi, kad LLVP III nustos galioti 2027 m., ir primygtinai ragina EIVT šiuo tikslu parengti platesnio užmojo LLVP IV, kuriuo būtų užtikrintas tvirtesnis moterų teisių ir įgalėjimo bei Sąjungos užsienio ir saugumo politikos ryšys, kurį būtų galima įgyvendinti nuo 2028 m.;
22.	pabrėžia, kad Sąjunga turi padidinti finansavimą, kad būtų sustiprinta speciali biudžeto eilutė Sąjungos užsienio politikos veiksmų srityje, visų pirma skirtą lyčių lygybei ir Moterų, taikos ir saugumo (MTS) darbotvarkei, siekiant užtikrinti nuoseklų iniciatyvų, kuriomis skatinamas į lyčių lygybę orientuotas vadovavimas, saugomos moterų teisės ir kovojama su seksualiniu smurtu bei smurtu dėl lyties konfliktų metu ir jiems pasibaigus, finansavimą; pabrėžia esminę tokio finansavimo svarbą siekiant remti vietos pilietinės visuomenės organizacijas, teikti paramą, orientuotą į smurtą patyrusius asmenis, ir integruoti lyčių perspektyvą į Sąjungos diplomatines bei saugumo pastangas;
23.	mano, kad rinkimų stebėjimo misija – tai praktinė veiksminga užsienio politikos priemonė, kuri tebėra esminė Sąjungos paramos demokratijai politikos priemonių ir strategijų dalis; remdamasis tolesnių veiksmų ataskaita pažymi, kad EIVT neturi perspektyvų išplėsti stebėjimo veiklos įtraukiant šalis kandidates ir kaimynines šalis, nes stebėjimo misijos tinkamai apima šias šalis, vadovaujant ESBO Demokratinių institucijų ir žmogaus teisių biurui, kuris taikė metodiką, panašią į Sąjungos metodiką, ir dažnai pasitelkia ekspertus iš to paties specialistų rezervo; vis dėlto pakartoja savo raginimą Sąjungai užtikrinti tinkamus išteklius Sąjungos rinkimų stebėjimo misijoms;
24.	remdamasis tolesnių veiksmų ataskaita, su pasitenkinimu atkreipia dėmesį į Sąjungos pastangas 2024 m. apsaugoti vaikus nuo konfliktų nukentėjusiuose regionuose pasitelkiant savo delegacijas; palankiai vertina tai, kad 2024 m. atnaujintos Sąjungos gairės dėl vaikų ir ginkluotųjų konfliktų, kuriomis nustatoma sistema, skirta apsaugai nuo sunkių pažeidimų prieš vaikus karo metu stiprinti ir užkirsti šiems pažeidimams kelią;
25.	primena, kad 2021 m. Parlamentas pasiūlė bandomąjį projektą „Pastangos įsteigti Europos diplomatijos akademiją“, kurio tikslas – sukurti kritinę masę Europos diplomatų, apmokytų Sąjungos užsienio santykių ir saugumo srityje, ir Europos diplomatinę kultūrą, kuria siekiama stiprinti Sąjungos, kaip veiksmingos užsienio politikos veikėjos, vaidmenį; pažymi, kad pirmajame šio bandomojo projekto etape, kuris apėmė 2022–2023 akademinius metus, dalyvavo 42 jauni diplomatai, o antrajame etape, kuris apėmė 2023–2024 akademinius metus – 50 dalyvių; pažymi, kad antrasis etapas vyko per du vienodus keturių mėnesių trukmės kursus, po kurių EIVT būstinėje Briuselyje buvo paskirtas vieno mėnesio trukmės mokymas; pažymi, kad kursus ir mokymo programą įgyvendino akademinis konsorciumas, kurį sudarė Europos kolegija Belgijoje (Briugėje) ir Lenkijoje (Natoline); remdamasis klausimynu pažymi, kad pagal paslaugų sutartį EEAS/2022/OP/0168–2023 Europos kolegija parengė galutinę ataskaitą, kurioje pateikiamas bandomojo projekto antrojo etapo vertinimas; ragina EIVT pateikti biudžeto įvykdymą tvirtinančiai institucijai šią ataskaitą; remdamasis EIVT ataskaita dėl 2022, 2023 ir 2024 m. metinių finansinių ataskaitų, kiek tai susiję su Europos diplomatijos akademijos bandomųjų etapų biudžeto vykdymu, pažymi, kad 2022 m. EIVT sumokėjo 831 000 EUR, 2023 m. – 120 000 EUR, o 2024 m. – 862 000 EUR; prašo EIVT vykdant biudžeto įvykdymo patvirtinimo procedūrą pateikti Parlamentui visų dokumentų, susijusių su vykdytomis viešųjų pirkimų procedūromis, pasirašytomis sutartimis ir atliktais mokėjimais, susijusiais su Europos diplomatijos akademijos bandomojo projekto 1 ir 2 etapais, kopijas;
26.	taip pat pažymi, kad 2024 m. gegužės 21 d., remdamasi bandomaisiais etapais įgyta patirtimi ir sukurta struktūra, Taryba priėmė sprendimą įsteigti visavertę Europos diplomatijos akademiją ketveriems akademiniams metams, pradedant 2024–2025 m., kursus ir mokymo veiklą priskiriant Europos kolegijai, o už Europos diplomatijos akademijos veiklą bus atsakingas Komisijos pirmininkės pavaduotoja ir vyriausioji įgaliotinė, kuriai gaires teiks iniciatyvinis komitetas, sudarytas iš kiekvienos valstybės narės paskirto atstovo, taip pat Parlamento, Tarybos ir Komisijos atstovo; remdamasis tuo sprendimu pažymi, kad numatoma 1,72 mln. EUR suma apims laikotarpį nuo 2024 m. liepos 1 d. iki 2025 m. birželio 30 d., o su Europos diplomatijos akademija susijusių išlaidų valdymą prižiūri Komisija per Užsienio politikos priemonių tarnybą;
27.	pažymi, kad 2023 m. sukūrus Bendrojo valdymo tarnybą, 2024 m. EIVT atnaujino savo vidaus kontrolės sistemą, kad būtų atsižvelgta į vyriausiojo valdymo pareigūno vaidmenį ir nustatytas vidaus kontrolės stebėsenos mechanizmas; remdamasis klausimynu pažymi, kad EIVT vidaus kontrolės sistema yra suderinta su Komisijos vidaus kontrolės sistema; pažymi, kad, be standartinio metinio savo vidaus kontrolės sistemos vertinimo, 2024 m. EIVT atliko 167 respondentų ir (arba) darbuotojų apklausą, už kurią buvo atsakingi perdeleguotieji leidimus suteikiantys pareigūnai, o tos apklausos rezultatai vyresniosios vadovybės lygmeniu aptariami EIVT vidaus kontrolės komitete; pažymi, kad toje apklausoje atkreiptas dėmesys į 185 sritis, kurioms reikia skirti dėmesio, ypač atsižvelgiant į iššūkius, su kuriais susiduria Sąjungos delegacijos, pvz., informuotumą apie vidaus kontrolę ir rizikos valdymą, kvalifikuotų darbuotojų įdarbinimą ir išlaikymą bei IT paslaugas; palankiai vertina tai, kad EIVT parengė veiksmų planą, kad išspręstų esamas problemas ir aktyviai šalintų galimą riziką; ragina EIVT nuolat informuoti biudžeto įvykdymą tvirtinančią instituciją šiais klausimais;
28.	pažymi, kad EIVT taiko du finansinių operacijų (įsipareigojimų, mokėjimų ir susigrąžinimo nurodymų) ex ante tikrinimo būdus; pažymi, kad vienos rūšies ex ante tikrinimas yra decentralizuotas, t. y. atliekamas nepriklausomai nuo atsakingo perdeleguotojo leidimus suteikiančio pareigūno, kai mokėjimai susiję su sąskaitomis faktūromis, kurių suma (nuo 2024 m.) yra mažesnė nei 15 000; pažymi, kad visų kitų finansinių operacijų ex ante tikrinimą viduje užtikrina veiklos padaliniai arba Sąjungos delegacijos; pažymi, kad viešųjų pirkimų procedūroms taip pat taikomi du ex ante tikrinimo būdai: vienas režimas, taikomas sutartims, kurių vertė yra lygi Direktyvoje 2014/24/ES nustatytoms vertės riboms arba jas viršija, vykdomas nepriklausomai nuo už viešųjų pirkimų bylą atsakingo departamento perdeleguotojo leidimus suteikiančio pareigūno, o kitas režimas, kurį viduje užtikrina atsakingas departamentas, taikomas (labai) mažos ir vidutinės vertės sutartims;
29.	pažymi, kad finansinių klaidų atveju nustatytas klaidų lygis atitinka atliekant ex post kontrolę (atlikus mokėjimą ir (arba) susigrąžinimą) nustatytas klaidas, dėl kurių atsiranda likutinis klaidų lygis, kuris taip pat atspindi klaidas, kurios, kaip manoma, daro poveikį nekontroliuojamoms išlaidoms ir pajamoms; pažymi, kad 2024 m. likutinis EIVT išlaidų finansinių klaidų lygis buvo 0,03 proc., o pajamų – 0,05 proc.; kalbant apie viešųjų pirkimų klaidas, pažymi, kad 2024 m. EIVT atnaujino savo ex post kontrolės metodiką ir taip ją suderino su Komisijos požiūriu į viešųjų pirkimų klaidų apskaičiavimą, pagal kurį likutinės klaidos sąvoka atmetama, o viešųjų pirkimų klaidų finansinis poveikis negali būti kiekybiškai įvertintas taip pat, kaip finansinės klaidos; pažymi, kad, remiantis šia nauja metodika, 2024 m. nustatytų viešųjų pirkimų klaidų vertė buvo 49 774 108 EUR (palyginti su 23 392 948 EUR 2023 m.) arba 4,32 proc. audituotos imties 2024 m. (palyginti su 2,07 proc. 2023 m.);
30.	džiaugdamasis pažymi, kad 2024 m. EIVT padarė apčiuopiamą pažangą įgyvendindama likusias rekomendacijas, kurias pateikė įvairūs organai, pvz., EIVT Vidaus audito skyrius, Komisijos Vidaus audito tarnyba ir Audito Rūmai; pripažįsta EIVT Audito pažangos komiteto vaidmenį užtikrinant vidaus audito struktūros nepriklausomumą ir stebint vidaus audito darbo kokybę bei pažangą, padarytą įgyvendinant vidaus ir išorės audito rekomendacijas;
31.	atsižvelgdamas į Vidaus audito skyriaus atliktus auditus pažymi, kad neįgyvendintų rekomendacijų skaičius buvo sumažintas nuo keturių esminių ir 49 labai svarbių rekomendacijų iki trijų esminių ir 32 labai svarbių rekomendacijų ir buvo peržiūrėti trys veiksmų planai, iš kurių vienas buvo priimtas kaip patenkinamas; pažymi, kad likusios esminės rekomendacijos yra susijusios su auditu „ES delegacijos pastato Vašingtone valdymas“, kuris buvo atidėtas dėl teisinių klausimų, o 13 iš 32 likusių labai svarbių rekomendacijų yra susijusios su auditu „Informacijos srautai tarp EIVT, Žmogiškųjų išteklių ir saugumo GD ir Individualių išmokų administravimo ir mokėjimo biuro“; taip pat pažymi, kad Vidaus audito skyrius pradėjo patariamąją viešųjų pirkimų procesų būstinėje peržiūrą, inicijavo strateginį rizikos vertinimą, atliko lyginamąją analizę su kitomis Sąjungos institucijomis, atnaujino savo komandiruočių chartiją ir taip užbaigė 2022–2024 m. daugiametį audito planą, taip pat ėmėsi būtinų veiksmų, kad parengtų savo naują strateginį audito planą, kuris būtų pradėtas 2025 m.;
32.	pažymi, kad Vidaus audito tarnyba užbaigė du auditus dėl žmogiškųjų išteklių paskirstymo ir EIVT kovos su sukčiavimu strategijos, kurių veiksmų planai yra įgyvendinami, ir 2024 m. pabaigoje pradėjo naują ex post kontrolės auditą, kurio veikla buvo tęsiama 2025 m.; ragina EIVT informuoti biudžeto įvykdymą tvirtinančią instituciją apie pažangą, padarytą įgyvendinant Vidaus audito tarnybos rekomendacijas, kurios vis dar neįgyvendintos, atsižvelgiant į 2022 m. pradėtą viešųjų pirkimų proceso ir sutarčių stebėsenos EIVT auditą;
33.	remdamasis EIVT 2024 m. metine veiklos ataskaita (toliau – EIVT 2024 m. ataskaita), pažymi, kad kiekvienos Sąjungos delegacijos veikla periodiškai (kas 4–5 metus) vertinama vykdant tikrinimo misijas ir strategines institucines pratybas; pažymi, kad 2024 m. buvo patikrintos 26 Sąjungos delegacijos, todėl patikrintoms Sąjungos delegacijoms ir būstinės tarnyboms buvo parengta 1 000 rekomendacijų ir patarimų, įskaitant šešias esmines rekomendacijas ir apie 100 labai svarbių rekomendacijų; susirūpinęs pažymi, kad iš klausimyno matyti, jog dviem Sąjungos delegacijoms buvo pateiktos esminės rekomendacijos dėl vidaus valdymo; palankiai vertina tai, kad EIVT abiem atvejais ėmėsi griežtų tolesnių veiksmų, ir, nors vienas patikrinimas dėl jo sudėtingumo dar nebaigtas, EIVT aktyviai remia delegaciją, kad ji išspręstų likusius klausimus ir įgyvendintų reikiamas taisomąsias priemones;
34.	pažymi, kad EIVT iš esmės laikosi tvarkaraščio iki Audito Rūmų 2025 m. pabaigos įgyvendinti Audito Rūmų Specialiojoje ataskaitoje 02/2024 „Su koordinavimu susijusi Europos išorės veiksmų tarnybos funkcija“ pateiktas rekomendacijas; pripažįsta, kad visi naujai paskirti delegacijų vadovai 2024 ir 2025 m. gavo įgaliojamuosius raštus ir kad patobulinti grįžtamojo ryšio mechanizmai ir metinio valdymo plano procesas sustiprino būstinės ir Sąjungos delegacijų veiklos koordinavimą; palankiai vertina tai, kad šiuo metu įgyvendinama EIVT informacijos valdymo strategija, įskaitant visapusišką „HIVE“ bendradarbiavimo platformos, kuria naudojasi daugiau kaip 16 500 darbuotojų, diegimą; atkreipia dėmesį į nuolatinį darbą su Komisija, Taryba ir valstybėmis narėmis siekiant didinti sąveikumą ir daryti pažangą diskusijose dėl standartizuotos saugumo klasifikacijos; taip pat atkreipia dėmesį į tai, kad 2024 m. rugsėjo mėn. baigtas Sąjungos delegacijų darbo krūvio vertinimas, kuriuo remiantis 2025 m. gegužės mėn. buvo pasiektas politinis susitarimas dėl Sąjungos delegacijų tinklo modernizavimo; atkreipia dėmesį į EIVT, kaip susijusios tarnybos, statusą Audito Rūmams atliekant auditus, nes keturi auditai (Specialiosios ataskaitos 17/2024, 18/2024, 06/2024 ir 04/2025) buvo užbaigti 2024 m., o du auditai (Specialioji ataskaita 17/2025, 20/2025) buvo pradėti 2024 m. ir užbaigti 2025 m.; atsižvelgdamas į tai, su pasitenkinimu atkreipia dėmesį į gerą EIVT bendradarbiavimą su Komisijos generaliniais direktoratais, susijusiais su šiais auditais;
Žmogiškieji ištekliai, lygybė ir darbuotojų gerovė
35.	pažymi, kad EIVT iš viso dirbo 2 902 darbuotojai, įskaitant 1 268 pareigūnus, 442 laikinuosius darbuotojus, 619 sutartininkų ir 573 deleguotuosius nacionalinius ekspertus (DNE), palyginti su 2023 m. dirbusiais 2 812 darbuotojų, įskaitant 1 245 pareigūnus, 450 laikinųjų darbuotojų, 603 sutartininkus ir 514 DNE; primena, kad svarbu sudaryti neterminuotas darbo sutartis siekiant išlaikyti įgūdžius, tęstinumą ir produktyvią darbo aplinką;
36.	remdamasis EIVT 2024 m. ataskaita pažymi, kad iš 5 355 EIVT dirbusių asmenų 2024 m. pabaigoje 47 proc. dirbo EIVT būstinėje ir 53 proc. Sąjungos delegacijose, o 1 622 buvo vietos darbuotojai Sąjungos delegacijose; pažymi, kad per klausymą Parlamento nariai išreiškė susirūpinimą dėl tariamo vietos darbuotojų atleidimo iš tam tikrų Sąjungos delegacijų tinkamai nesilaikant vietos darbo teisės; pažymi, kad po šio klausymo CONT komiteto nariai pateikė papildomų klausimų raštu; remdamasis EIVT atsakymais į šiuos klausimus (toliau – antrasis klausimynas), pažymi, kad 2025 m. gegužės 14 d. Komisijos narių išorės veiksmų projekto grupė patvirtino Sąjungos delegacijų tinklo modernizavimo projektą; pažymi, kad įgyvendinant šį projektą, be kita ko, reikia centralizuoti šešių Vakarų Balkanų Sąjungos delegacijų finansų, sutarčių ir audito funkcijas ENEST GD būstinėje, taip pat sumažinti darbuotojų, dirbančių finansų ir sutarčių srityse tose Sąjungos delegacijose, skaičių, remiantis vertinimais, atliktais konsultuojantis su patarėjais teisės klausimais; pažymi, kad, kalbant apie išeitinių kompensacijų paketą, EIVT teigia, kad buvo paisoma visų teisių pagal vietos teisę ir Sąjungos vidaus taisykles, o finansiniai paketai atleidimui iš darbo dėl ekonominių priežasčių yra palankiausi tarp tų, kurios nustatytos vietos teisėje ir Sąjungos taisyklėse, nepaisant vietos darbuotojų atitinkamose Sąjungos delegacijose išreikšto susirūpinimo; taip pat pažymi, kad EIVT, bendradarbiaudama su Komisija, glaudžiai bendradarbiauja su vietos advokatų kontora, kuri teikia gaires dėl bet kokių vietos teisinių reikalavimų, taip užtikrindama, kad atleidimo iš darbo procesas būtų įgyvendinamas visapusiškai laikantis taikomų vietos darbo teisės aktų; ragina EIVT rengiant vietos darbuotojų atleidimo iš darbo planą visapusiškai konsultuotis su vietos darbuotojų atstovu; susirūpinęs pažymi, kad, remiantis klausimyno atsakymais, jei Sąjungos delegacija perkeliama į kitą šalį, pvz., evakuacijos atveju (pvz., Sudano padalinio perkėlimas į Egiptą), kilmės šalyje dirbantys vietos darbuotojai atleidžiami iš darbo ir neužtikrinamas jų saugumas; ragina EIVT rasti perspektyvius sprendimus dėl vietos darbuotojų, kurie lojaliai dirbo Sąjungos delegacijose, saugumo ir saugos;
37.	pažymi, kad 2024 m. 46,60 proc. visų EIVT darbuotojų buvo moterys (palyginti su 46,80 proc. 2023 m.); pažymi, kad, kalbant apie moterų atstovavimą ir pareigybes, kurias jos užėmė EIVT 2024 m., moterys sudarė 40 proc. administratorių, 63,78 proc. padėjėjų, 73,25 proc. sekretorių padėjėjų, 56,70 proc. sutartininkų ir 26,87 proc. deleguotųjų nacionalinių ekspertų; remdamasis EIVT 2024 m. ataskaita, su pasitenkinimu atkreipia dėmesį į institucijos pastangas užtikrinti didesnį moterų atstovavimą vadovaujamose pareigose; atsižvelgdamas į tai, atkreipia dėmesį į vyresniosios vadovybės pareigybių skaičiaus didėjimo tendenciją: 2024 m. moterys sudarė 37,30 proc. (palyginti su 31 proc. 2023 m.), tačiau šiek tiek sumažėjo vidurinės grandies vadovybės pareigybių skaičius: 2024 m. moterys sudarė 38,70 proc. (palyginti su 40,40 proc. 2023 m.); palankiai vertina tai, kad delegacijų vadovų pareigas einančių moterų skaičius padidėjo nuo 35,50 proc. 2023 m. iki 36,10 proc. 2024 m.;
38.	remdamasis tolesnių veiksmų ataskaita, atkreipia dėmesį į EIVT pastangas sutelkti papildomas paraiškas iš nepakankamai atstovaujamos lyties asmenų; atsižvelgdamas į tai, palankiai vertina tai, kad 2024 m. surengti keturi vadovų mokymai apie į lyčių lygybę orientuotą lyderystę, kuriuose dalyvavo 80 proc. EIVT vyresniųjų vadovų, ir visa keturių mėnesių programa apie į lyčių lygybę orientuotą lyderystę, skirta 18 vadovų iš Sąjungos delegacijų; taip pat pažymi, kad EIVT įsteigė savo naują kontaktinių punktų lyčių klausimais tinklą ir Stambulo konvencijos darbo grupę, kuri 2024 m. pateikė laikotarpio vidurio ataskaitą ir veiksmų planą; atkreipia dėmesį į ES ambasadorius lyčių ir įvairovės klausimais darbą siekiant integruoti lyčių aspektą į dialogus žmogaus teisių klausimais ir pagrindinius daugiašalius pareiškimus bei rezoliucijas; ragina EIVT toliau teikti naujausią informaciją apie naujausius 2021–2025 m. LLVP pokyčius ir veiksmus, kurių imtasi siekiant toliau skatinti moterų dalyvavimą visuose diplomatiniuose ir politiniuose dialoguose;
39.	atkreipia dėmesį į EIVT pastangas sukurti įvairią ir reprezentatyvią darbo jėgą; palankiai vertina tai, kad tarp EIVT darbuotojų yra visų valstybių narių atstovų; vis dėlto apgailestauja, kad išlieka tam tikras disbalansas, o kai kurių valstybių narių atstovų yra per daug; pažymi, kad 2024 m. pabaigoje trys valstybės narės (viena valstybė narė 2025 m.) ir toliau neturėjo Sąjungos ambasadorių, o penkių valstybių narių ambasadoriai sudarė 56 proc. visų Sąjungos ambasadorių etatų (144), palyginti su 54 proc. 2023 m.; pakartoja savo raginimą EIVT toliau išlaikyti tvirtą geografinę pusiausvyrą visoje savo organizacijoje ir visais lygmenimis; ragina ieškoti darbuotojų ir skatinti įdarbinimo procesus nepakankamai atstovaujamose šalyse;
40.	pažymi, kad 2024 m. pabaigoje EIVT etatų plano užimtumo rodiklis buvo 95,3 proc. (palyginti su 96,7 proc. 2023 m.); be to, pažymi, kad EIVT darbuotojų kaita 2024 m. pasiekė 12,07 proc. (10,15 proc. 2023 m.); pažymi, kad šis padidėjimas atspindi specifinę EIVT, kaip diplomatinės tarnybos, struktūrą, kuriai būdinga reguliari valstybių narių diplomatinio korpuso ir kitų Sąjungos institucijų darbuotojų rotacija, taip pat stabili personalo politika;
41.	pažymi, kad šiuo metu siekiama atnaujinti 2014 m. sprendimą dėl deleguotųjų nacionalinių ekspertų, o peržiūrėtas tekstas turi būti paskelbtas 2025 m.; pažymi, kad EIVT tęsė savo stažuočių programas ir 2024 m. būstinėje priėmė 62 Mėlynosios knygos stažuočių programos stažuotojus, o 106 Sąjungos delegacijose – 566 stažuotojus; pažymi, kad 531 stažuotojui iš pastarosios kategorijos darbo užmokestį mokėjo EIVT arba kitos institucijos, o 35 studentams, kuriems nebuvo mokamos stažuotės stipendijos, stažuotė buvo privaloma pagal jų akademinę programą;  taip pat pažymi, kad EIVT taip pat tęsė septintąjį 2023–2025 m. jaunesniųjų specialistų delegacijose programos etapą, kai Sąjungos delegacijose buvo 67 jaunesnieji specialistai;
42.	pažymi, kad 2024 m. EIVT toliau stiprino saugią, pagarbią ir etišką darbo aplinką; palankiai vertina tai, kad išplėstas privalomo e. mokymosi apie pagarbą ir orumą darbe prieinamumas, pripažįstant priekabiavimą ir sprendžiant su juo susijusias problemas, o 2024 m. mokymus baigė 1 900 darbuotojų; palankiai vertina tai, kad 2024 m. 57 proc. vadovų dalyvavo panašiuose privalomuose mokymuose; giria EIVT už tai, kad 2024 m. ji surengė mokymus atsparumo ir traumų valdymo klausimais krizių zonose dirbantiems darbuotojams ir regioninio saugumo pareigūnams; taip pat palankiai vertina tai, kad priimtas sprendimas, kuriuo išplečiama apsauga nuo psichologinio ir seksualinio priekabiavimo Sąjungos delegacijų vietos darbuotojams, kurie dabar gali naudotis EIVT oficialiomis procedūromis, jei įtariamas priekabiavimas; 
43.	su pasitenkinimu atkreipia dėmesį į veiksmus, kurių 2024 m. ėmėsi EIVT pagal savo 2023–2025 m. įvairovės ir įtraukties darbotvarkę, visų pirma tikslinius veiksmus, susijusius su lytimi, etnine kilme, negalia, amžiumi ir LGBTIQ+ grupėmis; atsižvelgdamas į tai, pažymi, kad EIVT į mokymus įtraukė įvairovės ir įtraukties temas, teikė informaciją LGBTIQ+ darbuotojams apie teisinę ir kultūrinę padėtį paskyrimo šalyse ir sustiprino savo pastangas darbuotojų įvairovės srityje; taip pat giria EIVT už tai, kad ji atnaujino savo veiksmų negalios srityje gaires, atliko apklausą negalios klausimais, parengė informacijos apie prieinamumą suvestines Sąjungos delegacijoms, atliko savo interneto svetainės prieinamumo vertinimą ir teikė finansinę paramą nemedicininėms išlaidoms 26 darbuotojams, turintiems vaikų su negalia;
44.	remdamasis klausimynu pažymi, kad 2024 m. EIVT gavo 16 pagalbos prašymų dėl įtariamo psichologinio priekabiavimo, įskaitant kelis prašymus, susijusius su tuo pačiu darbuotoju, dėl kurių buvo pradėti keturi administraciniai tyrimai, ir kad vienas įtariamas atvejis, susijęs su Komisijos darbuotoju, buvo perduotas kompetentingai Komisijos institucijai; pažymi, kad taip pat pradėtos keturios oficialios procedūros dėl vietos darbuotojų Sąjungos delegacijoje, tačiau nerasta jokių prima facie įrodymų, kuriais remiantis būtų galima pradėti administracinį tyrimą; pažymi, kad per metus buvo ištirti šeši atvejai ir kad prireikus buvo taikomos drausminės arba taisomosios priemonės, įskaitant drausmines sankcijas dviem atvejais ir nedrausminį įspėjimą kitu atveju;
45.	remdamasis klausimynu pažymi, kad pagal Komisijos Medicinos tarnybos taikomą apibrėžtį ilgalaikės laikinojo nedarbingumo atostogos reiškia nebuvimą darbe ilgiau kaip 20 dienų iš eilės; pažymi, kad 2023 m. 323 darbuotojai buvo išėję ilgalaikių laikinojo nedarbingumo atostogų, kurių vidutinė trukmė buvo 83 dienos, o 2024 m. šis skaičius padidėjo iki 338 darbuotojų, o vidutinė trukmė buvo sumažinta iki 77 dienų; taip pat pažymi, kad, nors tikslus perdegimo atvejų skaičius nežinomas, didelė laikinojo nedarbingumo atostogų dalis 2024 m. buvo susijusi su psichikos sveikatos problemomis, pvz., depresija ir perdegimu; palankiai vertina Komisijos iniciatyvą parengti psichikos sveikatos strategiją, siekiant sukurti struktūrizuotą ir tvarią sistemą, skirtą psichikos sveikatos problemoms darbo vietoje spręsti, įskaitant perdegimo prevenciją ir reintegraciją į darbą; ragina EIVT taip pat sukurti oficialų darbo krūvio vertinimo mechanizmą;
46.	remdamasis EIVT 2024 m. ataskaita, džiaugdamasis pažymi, kad 2024 m. buvo atnaujintos veiksmų negalios srityje gairės ir 2025 m. buvo priimtas naujas sprendimas išplėsti EIVT nuostatas, pvz., dėl tinkamų sąlygų sudarymo kolegoms su negalia, įtraukiant vietos darbuotojus Sąjungos delegacijose;
Etikos sistema ir skaidrumas
47.	susirūpinęs atkreipia dėmesį į 2025 m. pradėtą Europos prokuratūros tyrimą dėl galimo sukčiavimo vykdant viešuosius pirkimus, korupcijos, interesų konfliktų ir profesinės paslapties pažeidimo atvejo, susijusio su dideliais įtarimais dėl konkurencijos taisyklių pažeidimų, susijusių su 2021–2022 m. laikotarpiu EIVT sudaryta sutartimi su Europos kolegija dėl devynių mėnesių mokymo programos, susijusios su bandomojo projekto dėl Europos diplomatijos akademijos sukūrimo įgyvendinimu, konkurso procedūros; pažymi, kad atliekant tyrimą daugiausia dėmesio skiriama tam, ar Europos kolegija ir (arba) jos atstovai buvo iš anksto informuoti apie konkurso procedūros atrankos kriterijus ir turėjo pakankamai priežasčių manyti, kad jiems bus skirta sutartis dėl projekto įgyvendinimo, prieš EIVT oficialiai paskelbiant pranešimą apie konkursą; taip pat pažymi, kad po reidų EIVT ir Europos kolegijoje Belgijos policija 2025 m. gruodžio mėn. sulaikė ir vėliau paleido tris įtariamuosius, t. y. buvusį Komisijos pirmininko pavaduotoją ir vyriausiąjį įgaliotinį, kuris šiuo metu yra Europos kolegijos rektorius ir Europos diplomatijos akademijos direktorius, taip pat dabartinį Komisijos Artimųjų Rytų, Šiaurės Afrikos ir Persijos įlankos reikalų generalinio direktorato generalinį direktorių ir buvusį EIVT generalinį sekretorių; prašo, kad bet koks įtarimas sukčiavimu būtų tinkamai ištirtas visapusiškai bendradarbiaujant su EIVT, ir reikalauja, kad EIVT sustiprintų savo kovos su sukčiavimu sistemą, kad būtų suteiktos rimtos garantijos, jog tokie atvejai ateityje nepasikartos; prašo informuoti biudžeto įvykdymą tvirtinančią instituciją apie tolesnius pokyčius;
48.	atkreipia dėmesį į EIVT ataskaitas, kuriose nurodoma, kad pirmaisiais ištisais 2023 m. kovos su sukčiavimu strategijos įgyvendinimo metais buvo sukurta patikimesnė ir nuoseklesnė kovos su sukčiavimu struktūra, stiprinanti bendrą institucijos vientisumą ir skaidrumą; pažymi, kad ši strategija buvo įgyvendinta rengiant sustiprintus informuotumo apie sukčiavimą mokymus ir prevencijos priemones, kurios būtų geriau suderintos su konkrečiomis įvairių darbuotojų grupių pareigomis būstinėje ir delegacijose, platinant vidaus gaires ir stiprinant saugius pranešimų teikimo kanalus; pažymi, kad EIVT darbuotojai turi prieigą prie Europos kovos su sukčiavimu tarnybos (OLAF) parengtos mokymosi kovos su sukčiavimu srityje programos, kuri yra Komisijos kovos su sukčiavimu strategijos veiksmų, kuriais siekiama kartu su EIVT parengti bendrą etikos ir kovos su sukčiavimu mokymo planą, įgyvendinimo dalis; palankiai vertina tai, kad per privalomus kursus „Etika ir sąžiningumas“ ir „Kovos su priekabiavimu politika“ toliau propaguojami 16 profesinio elgesio principų;
49.	remdamasis klausimynu pažymi, kad 2024 m. EIVT užregistravo dvi informavimo apie pažeidimus bylas; pažymi, kad OLAF išnagrinėjo abi bylas ir, atlikusi tyrimą arba atrankos etapu, baigė jas nagrinėti nepateikdama rekomendacijų; remdamasis EIVT 2024 m. ataskaita, su pasitenkinimu pažymi, kad EIVT pradėjo rengti savo pranešėjų politiką; prašo informuoti Parlamentą apie šioje srityje padarytą pažangą;
50.	remdamasis klausimynu pažymi, kad 2024 m. EIVT užregistravo tris interesų konfliktų deklaracijas; pažymi, kad dviem atvejais, susijusiais su viešųjų pirkimų procedūromis, buvo nustatyta ir sumažinta galima interesų konflikto rizika, atleidžiant atitinkamus darbuotojus nuo kai kurių su viešaisiais pirkimais susijusių pareigų; taip pat pažymi, kad trečiuoju atveju, susijusiu su išlaidų kompensavimu, interesų konflikto nenustatyta, nes darbuotojas, apskaičiuodamas kompensaciją, neatliko jokio diskrecinio vaidmens; pažymi, kad EIVT gavo 16 pranešimų apie veiklą po tarnybos, iš kurių penki buvo susiję su persikėlimu į privatųjį sektorių, ir uždraudė du „sukamųjų durų“ reiškinio atvejus, tačiau netaikė veiklos pertraukos laikotarpių buvusiems darbuotojams;
51.	pažymi, kad 2024 m. OLAF buvo perduota 11 įtariamų atvejų, iš kurių 7 buvo atmesti atrankos etape, o vienas buvo uždarytas be rekomendacijų; taip pat pažymi, kad tebetiriami 3 atvejai – dėl galimų nusižengimų ar pažeidimų, susijusių su viešųjų pirkimų procedūromis, sutarčių vykdymu ir žmogiškųjų išteklių klausimais; taip pat pažymi, kad iš 13 OLAF tyrimų, pradėtų 2023 m. ir susijusių su EIVT, vis dar nagrinėjama dešimt atvejų, iš kurių vienas yra susijęs su Sąjungos delegacijos Siera Leonėje padaryta išlyga dėl įtarimų sukčiavimu, susijusiu su tos Sąjungos delegacijos administraciniu biudžetu; ragina EIVT ir toliau visapusiškai įsipareigoti glaudžiai bendradarbiauti su OLAF dėl nagrinėjamų atvejų ir imtis tolesnių veiksmų dėl visų dar neįgyvendintų OLAF rekomendacijų;
52.	pažymi, kad 2024 m. EIVT išnagrinėjo 19 Europos ombudsmeno tyrimų, iš kurių 10 buvo susiję su administraciniais klausimais (įskaitant pavėluotus atsakymus), 5 – su galimybe susipažinti su dokumentais ir 4 – su žmogiškųjų išteklių klausimais, be to, buvo pateikti keli neoficialūs prašymai pateikti informaciją, daugiausia apie komandiruotes, operacijas ir galimybę susipažinti su dokumentais; su pasitenkinimu pažymi, kad Europos ombudsmenė nė viename iš 2024 m. pradėtų ir užbaigtų tyrimų nenustatė netinkamo administravimo atvejų;
53.	pažymi, kad Komisijos pirmininkės pavaduotoja ir vyriausioji įgaliotinė, kaip Komisijos pirmininkės pavaduotoja, privalo laikytis Skaidrumo registro taisyklių; pabrėžia, kad, nors EIVT nėra institucija, kaip apibrėžta Europos Sąjungos sutarties 13 straipsnyje, ir neatlieka tiesioginio vaidmens rengiant Sąjungos teisės aktus, ji vis dėlto atlieka svarbų vaidmenį Sąjungos teisėje, priimant sprendimus dėl sankcijų ir derybų dėl tarptautinių prekybos susitarimų, kurie turi didelį reguliavimo poveikį; pažymi, kad EIVT būtų labai svarbu priimti skaidrumo priemones ir pranešti apie jas Skaidrumo registro valdybai; remdamasis tolesnių veiksmų ataskaita su pasitenkinimu pažymi, kad Komisijos pirmininkės pavaduotoja ir Sąjungos vyriausioji įgaliotinė užsienio reikalams ir saugumo politikai inicijavo platesnę diskusiją dėl šio klausimo sprendimo išorės aspekto srityje, o rekomendacijos turėtų būti pateiktos iki 2025 m. pabaigos; ragina EIVT nuolat informuoti Parlamentą apie šioje srityje padarytą pažangą;
54.	pažymi, kad per klausymą CONT komiteto nariai išreiškė susirūpinimą dėl to, kad Komisijos pirmininkės pavaduotoja ir Sąjungos vyriausioji įgaliotinė užsienio reikalams ir saugumo politikai bendrauja su valstybių narių užsienio reikalų ministrais programėlės „Signal“ pokalbyje; pažymi, kad toks susirūpinimas buvo susijęs su skaidrumo trūkumu ir galimos šnipinėjimo veiklos rizika; remdamasis EIVT atsakymais į antrąjį klausimyną pažymi, kad aptariamas programėlės „Signal“ pokalbis skirtas tik valstybių narių užsienio reikalų ministrams, tik neoficialiam keitimuisi informacija, susitikimų koordinavimui ar naujienų dalijimuisi, bet jokiu būdu ne sprendimų priėmimui, o esminės diskusijos ir politinių pozicijų formavimas vyksta atitinkamose Tarybos struktūrose;
Skaitmeninimas, kibernetinis saugumas ir duomenų apsauga
55.	remdamasis klausimynu pažymi, kad su IT susijusios išlaidos, įskaitant projektus, įrangą ir kibernetinį saugumą, sumažėjo 6,1 proc. nuo 26,04 mln. EUR 2023 m. iki 24,45 mln. EUR 2024 m.; pažymi, kad 2024 m. IT išlaidos būstinei padidėjo 37,2 proc., daugiausia dėl didelių investicijų, kuriomis remiamas EIVT taikomųjų programų perkėlimas, o išlaidos Sąjungos delegacijose buvo gerokai sumažintos po didelių investicijų į aparatinės įrangos atnaujinimą ir junglumą Sąjungos delegacijose 2023 m.;
56.	primena, kad 2023 m. EIVT pradėjo teikti prieglobą savo dirbtinio intelekto (DI) aplinkai ir ją valdyti, o tai leido parengti koncepcijos pagrindimus, pvz., informacinius pranešimus, posėdžių protokolus ir DI padėjėją; palankiai vertina tai, kad 2024 m. priimta EIVT DI strategija, kuria skatinamas į žmogų orientuotas DI pagal Europos Parlamento ir Tarybos reglamentą (ES) 2024/1689[footnoteRef:9], užtikrinant etiškas ir patikimas sistemas ir gaires dėl trečiųjų šalių generatyvinio DI naudojimo; palankiai vertina tai, kad EIVT išplėtė bendradarbiavimo ir į dokumentus orientuotą platformą („HIVE“), įtraukdama išorės naudotojus, pvz., iš valstybių narių, ir valdymo sistemą („HR HUB“), skirtą vietos darbuotojams Sąjungos delegacijose; [9:  	2024 m. birželio 13 d. Europos Parlamento ir Tarybos reglamentas (ES) 2024/1689, kuriuo nustatomos suderintos dirbtinio intelekto taisyklės ir iš dalies keičiami reglamentai (EB) Nr. 300/2008, (ES) Nr. 167/2013, (ES) Nr. 168/2013, (ES) 2018/858, (ES) 2018/1139 ir (ES) 2019/2144 ir direktyvos 2014/90/ES, (ES) 2016/797 ir (ES) 2020/1828, (Dirbtinio intelekto aktas) (OL L, 2024/1689, 2024 7 12, ELI: http://data.europa.eu/eli/reg/2024/1689/oj).] 

57.	giria EIVT už jos veiksmus, kuriais siekiama stiprinti kibernetinio saugumo parengtį rengiant reguliarius saugumo informacinius susirinkimus, kuriuose dalyvautų įvairūs darbuotojai ir susiję subjektai, taip pat mokymo sesijas, rengiamas įvairių naudotojų grupių, įskaitant regioninius saugumo pareigūnus ir Sąjungos delegacijų saugumo koordinatorius, prašymu, ir duomenų viliojimo pratybas; tikisi, kad visiems EIVT darbuotojams bus pradėti taikyti privalomi kibernetinio saugumo mokymai; remdamasis klausimynu, su pasitenkinimu atkreipia dėmesį į priemones, pvz., EIVT saugumo operacijų centrą, kuriomis EIVT gali tikruoju laiku stebėti kibernetines grėsmes ir nustatyti saugumo spragas;
58.	giria EIVT už skaitmenines priemones ir sistemas, kurias ji naudoja kovodama su užsienio vykdomu manipuliavimu informacija ir kišimusi (FIMI), pvz., keitimosi informacija apie FIMI ir jos analizės centrą arba skubaus įspėjimo sistemą; remdamasis klausimynu taip pat atkreipia dėmesį į tai, kad pradėtas visoms Sąjungos institucijoms prieinamas e. mokymosi kursas kovos su dezinformacija klausimais ir užbaigtas BSGP kovos su dezinformacija vadovas, skirtas vietos darbuotojams Sąjungos karinėse ir civilinėse misijose remti; atkreipia dėmesį į tai, kad toliau plėtojama informuotumo didinimo iniciatyva „EUvsDisinfo“;
59.	remdamasis klausimynu ir EIVT 2024 m. ataskaita pažymi, kad EIVT nustatė apie 27 000 įspėjimų, iš kurių 348 turėjo būti toliau tiriami; pažymi, kad 57 iš pastarųjų buvo patvirtinti kaip išpuoliai, o 5 turėjo didelį poveikį EIVT operacijoms; su pasitenkinimu pažymi, kad EIVT nustatė išpuolių vykdytojų taktiką, metodus ir procedūras ir pasinaudojo šia analize, kad sustiprintų savo atsakomąsias priemones; prašo paaiškinti, kokiu mastu šie išpuoliai paveikė institucijos veiklą;
Pastatai ir saugumas
60.	pažymi, kad 2024 m. EIVT turėjo pasaulinį tinklą, kurį sudarė 328 Sąjungos delegacijų pastatai, naudojami kaip delegacijų vadovų biurai ir rezidencijos, ir trys biurų pastatai būstinėje Briuselyje; pažymi, kad iki 2024 m. pabaigos EIVT vykdė veiklą trijuose pastatuose Briuselyje, kurių bendras paviršiaus plotas – 87 506 m², ir naudojosi 175 biurų pastatais Sąjungos delegacijoms trečiosiose šalyse, t. y. 287 000 m² ploto; taip pat pažymi, kad Sąjungai priklausė 23 proc. šių Sąjungos delegacijų patalpų, o likę 77 proc. buvo išnuomoti; remdamasis klausimynu, susirūpinęs atkreipia dėmesį į išteklių trūkumą, dėl kurio ribojamas EIVT pastatų politikos įgyvendinimas, kadangi EIVT reikėtų daugiau infrastruktūros ekspertų, kad būtų padidinti jos pajėgumai vykdyti nekilnojamojo turto projektus;
61.	pažymi, kad EIVT dar kartą patvirtino savo įsipareigojimą išsaugoti 145 Sąjungos delegacijų tinklą ir sustiprinti vienos delegacijos principą; pažymi, kad vykdant modernizavimą siekiama padidinti veiksmingumą ir suderinti tinklą su Sąjungos prioritetais, kartu sprendžiant biudžeto apribojimų klausimą; pabrėžia, kad, kol finansinės sąlygos pagerės, bus toliau taikomos griežtos taupymo priemonės, vyks diskusijos su Komisija dėl išlaidų pasidalijimo ir bus toliau tikslingai stiprinamos pagrindinės Sąjungos delegacijos; reiškia tam tikrą susirūpinimą dėl plano sumažinti kai kurių Sąjungos delegacijų dydį ir sumažinti darbuotojų skaičių pereinant nuo pradinio dėmesio paramai vystymuisi ir ekonominiam bendradarbiavimui prie kai kurių strateginių interesų, o tai, atrodo, kenkia pietinėms kaimyninėms šalims; ragina EIVT išlaikyti savo esminį vaidmenį ir strateginį prioritetą Viduržemio jūros regione, remiantis išsamiu Sąjungos geopolitinių iššūkių vertinimu;
62.	pakartoja, kad dėl biudžeto apribojimų gali būti uždaryta pernelyg daug Sąjungos ambasadų ir atidėtas saugumo įrangos diegimas keliose Sąjungos delegacijose, o tai mažintų EIVT gebėjimą vykdyti savo įgaliojimus ir ginti Sąjungos vertybes bei tinkamai užtikrinti rūpestingumo pareigą visų Sąjungos delegacijų darbuotojų atžvilgiu; primygtinai ragina valstybes nares skirti pakankamą finansavimą EIVT ir Komisijai, siekiant užtikrinti, kad nenukentėtų Sąjungos delegacijų tinklas – jos pasaulinio dalyvavimo ženklas;
63.	remdamasis klausimynu pažymi, kad 2024 m. EIVT toliau įgyvendino savo bendradarbiavimo erdvę ir naujų darbo būdų politiką, įskaitant Sąjungos masto savo būstinės ir delegacijų įvaizdžio kūrimą; pabrėžia, kad šiuo požiūriu atskiri biurai pakeičiami daugiafunkcinėmis erdvėmis, siekiant padidinti patalpų naudojimo efektyvumą, remti komandinį darbą ir sumažinti poveikį aplinkai; taip pat pažymi, kad šie projektai aptariami su darbuotojų atstovais per EIVT personalo komitetą ir kad buvo pradėta speciali darbuotojų apklausa dėl Belmonto pastato;
64.	remdamasis EIVT 2024 m. ataskaita pažymi, kad EIVT sėkmingai pasiekė savo pagrindinius 2024 m. nekilnojamojo turto prioritetus, be kita ko, užbaigė NEO pastato atnaujinimą, perkėlė krizių valdymo ir žvalgybos padalinius į saugesnę ir efektyviau energiją vartojančią vietą ir padarė didelę pažangą renovuodama R. Šumano pastatą;
65.	remdamasis klausimynu pažymi, kad dėl sumažėjusio saugumo lygio pasaulyje EIVT 2024 m. turėjo sustiprinti saugumo struktūras; palankiai vertina tai, kad 2025 m. biudžetas padidintas 10 mln. EUR siekiant stiprinti saugumo infrastruktūrą Sąjungos delegacijose; atkreipia dėmesį į EIVT tikslą maždaug 15 proc. sumažinti Sąjungos delegacijų, kurios nesilaiko saugumo standartų, skaičių įrengiant naują įrangą ir pakeičiant pasenusias sistemas;
66.	remdamasis EIVT 2024 m. ataskaita pažymi, kad iki 2024 m. pabaigos susitarimų dėl bendrai naudojamų patalpų skaičius padidėjo iki 137 (45 susitarimai su valstybėmis narėmis ir šalimis partnerėmis ir 92 susitarimai su kitais Sąjungos partneriais); pažymi, kad bendrai naudojamų patalpų skaičius sparčiai augo – per pastaruosius šešerius metus jis išaugo daugiau nei dvigubai, o nuo 2011 m. – daugiau nei šešis kartus; pabrėžia, kad šiuo metu bendrai naudojamos patalpos sudaro 8 proc. Sąjungos delegacijų biuro patalpų ir jose veikia 80 Sąjungos delegacijų, o tvarumo principai nuosekliai taikomi visose bendrose darbo aplinkose;
67.	palankiai vertina tai, kad EIVT daug dėmesio skiria tam, kad jos pastatai būtų prieinami asmenims su negalia ir riboto judumo asmenims; remdamasis klausimynu pažymi, kad 2024 m. buvo reguliariai rengiami susitikimai su EIVT nekilnojamojo turto padaliniu, saugumo padaliniu ir kitomis Komisijos tarnybomis, siekiant, be kita ko, keistis geriausia praktika, susijusia su pastatų prieinamumu ir evakuacija;
Aplinka ir tvarumas
68.	atkreipia dėmesį į 2024 m. EIVT energijos vartojimo efektyvumo ir atsinaujinančiųjų išteklių energijos iniciatyvas, įskaitant LED lempų keitimą ir „Naujų darbo būdų“ renovaciją R. Šumano pastate, vandens ir šildymo vamzdžių izoliaciją, ŠVOK sistemų optimizavimą ir standartizuotus temperatūros nuostačius; atkreipia dėmesį į laipsnišką centrinių atliekų rūšiavimo stočių įrengimą R. Šumano pastate ir visišką jų įrengimą Belmonto ir NEO pastatuose, taip pat į vykdomas energijos taupymo priemones; pripažįsta, kad perkama 100 proc. atsinaujinančiųjų išteklių elektros energija (1 569 mln. EUR) ir vietoje pagaminama 22 286 kWh saulės energijos, o R. Šumano pastato priklausomybės nuo iškastinio kuro mažinimo planas iki 2050 m. apima trumpalaikes valdymo ir izoliacijos priemones ir ilgalaikius atnaujinimus, pvz., fotovoltinius įrenginius ir dujinio šildymo pakeitimą šilumos siurbliais;
69.	atkreipia dėmesį į pirmąjį išsamų EIVT 2024 m. anglies pėdsako vertinimą, susijusį su aplinkosaugos vadybos ir audito sistemos (EMAS) registracija; pažymi, kad tas vertinimas apėmė būstinės pastatus ir centralizuotai valdomą veiklą, kurios metu išmetami 3 lygio išmetamieji teršalai, ir parodė nulinį rinka grindžiamą 2 lygio išmetamųjų teršalų kiekį dėl 100 proc. atsinaujinančiųjų išteklių elektros energijos pirkimo, taršos anglies dioksidu intensyvumo sumažėjimą nuo 4,6 t CO2e/etato ekvivalentui 2019 m. iki 3,4 t CO2e/etato ekvivalentui 2024 m. (–28 proc.), o pėdsakas apima maždaug 20 proc. 1 lygio ir 80 proc. 3 lygio išmetamųjų teršalų;
70.	palankiai vertina tvirtesnį EIVT įsipareigojimą siekti tvaraus judumo, be kita ko, 2024 m. pabaigoje priimtą naują būstinės važinėjimo į darbą politiką, pagal kurią viešojo transporto išlaidų kompensavimas nuo 2025 m. sausio mėn. padidinamas iki 90 proc.; pripažįsta, kad įgyvendinamos priemonės, kuriomis siekiama sumažinti poveikį aplinkai, 2024 m. pasiekti 64 proc. kelionių lėktuvu atstumo būtų nukeliauta ekonomine klase (viršijant EMAS tikslą – 60 proc. iki 2030 m.), teikti pirmenybę trumpoms kelionėms geležinkeliais, numatyti darbuotojų, važinėjančių į darbą automobiliu, skaičiaus sumažinimą nuo 17 proc. 2024 m. iki 13 proc. 2027 m. ir skatinti važiavimo dviračiu ir vaikščiojimo iniciatyvas gerinant infrastruktūrą ir rengiant informuotumo didinimo kampanijas;
71.	palankiai vertina tai, kad tvarumo aspektai yra įtraukti į viešuosius pirkimus taikant žaliųjų viešųjų pirkimų nuostatas konkursų šablonuose; pažymi, kad 2024 m. į 38 proc. didelės vertės būstinių sutarčių ir 87 proc. viešųjų pirkimų šablonų buvo įtrauktos žaliųjų viešųjų pirkimų sąlygos; su pasitenkinimu pažymi, kad Sąjungos delegacijos taikė žaliuosius kriterijus vykdydamos transporto priemonių, IT įrangos ir valymo paslaugų viešuosius pirkimus, o 2025 m. planuojama dėti daugiau pastangų, įskaitant specialų žaliųjų viešųjų pirkimų informacijos centrą Sąjungos delegacijoms platformoje „HIVE“; pažymi, kad 2024 m. įvykdyta 16 didelės vertės konkursų, kuriuose nustatyti aplinkosauginio veiksmingumo rodikliai, ir pasirašytos 6 sutartys, susijusios su žaliaisiais viešaisiais pirkimais;
Tarpinstitucinis bendradarbiavimas
72.	remdamasis klausimynu pažymi, kad EIVT toliau glaudžiai bendradarbiavo su OLAF ir atitinkamais Komisijos generaliniais direktoratais įgyvendindama Komisijos kovos su sukčiavimu strategiją, visų pirma plėtodama bendrus mokymus ir bendrą kovos su sukčiavimu mokymo trajektoriją, taip pat imdamasi tikslinių veiksmų, kad būtų pašalinta konkreti sukčiavimo rizika Sąjungos delegacijose; su pasitenkinimu pažymi, kad EIVT sustiprino savo veiklos sistemą 2024 m. birželio mėn. pasirašydama darbo susitarimus su Europos prokuratūra;
73.	primena, kad 2023 m. Parlamentas, Taryba ir EIVT surengė technines diskusijas dėl 2002 m. Parlamento ir Tarybos institucinio susitarimo bendros užsienio ir saugumo politikos srityje pakeitimo; remdamasis tolesnių veiksmų ataskaita susirūpinęs pažymi, kad 2024 m. dėl Europos Parlamento rinkimų ir naujos Komisijos skyrimo proceso šiuo klausimu neįvyko jokių pokyčių;
74.	palankiai vertina tai, kad EIVT komunikacijos veiksmai koordinuojami ir derinami su kitomis institucijomis per ES komunikacijos direktorių tinklą, tarpinstitucines platformas su Parlamentu ir Komisija ir RELEX Kultūros paveldo apsaugos ir vidaus kultūrinių ryšių pogrupį;
Komunikacija
75.	remdamasis klausimynu pažymi, kad EIVT skyrė 1 745 000 EUR, kuriuos papildė 107 968,67 EUR C5 asignavimais, viešajai informacijai ir renginiams, o 2024 m. įvykdymo lygis buvo 99,70 proc.; pabrėžia, kad šiuo finansavimu buvo remiami skaitmeninių paslaugų, komunikacijos ir grafikos produktų viešieji pirkimai ir viešųjų renginių, pvz., Europos dienos, organizavimas; taip pat pažymi, kad iš biudžeto taip pat buvo finansuojamas internetinio turinio kūrimas ir sklaida, įmonių socialinės žiniasklaidos paskyrų valdymas ir parama Sąjungos delegacijoms stiprinant jų skaitmeninę veiklą;
76.	remdamasis klausimynu ir EIVT 2024 m. ataskaita pažymi, kad EIVT gerokai išplėtė savo strateginę komunikaciją, visuomenės informavimo veiklą ir kultūrinę diplomatiją, derindama pasaulines skaitmenines kampanijas, svarbius viešus renginius ir sustiprindama tarptautinių kultūrinių ryšių veiklą; pažymi, kad skaitmeninės kampanijos pasiekė plačią auditoriją ir jomis buvo propaguojami pagrindiniai Sąjungos prioritetai, įskaitant žmogaus teises, klimato politikos veiksmus ir paramą Ukrainai, o inovatyvūs formatai padėjo įtraukti jaunesnio amžiaus demografiją; pažymi, kad vieši renginiai, pvz., Europos dienos atvirų durų diena ir EIVT lankytojų programa, padėjo geriau suprasti Sąjungos politiką;  pabrėžia, kad EIVT padarė pažangą įgyvendindama kultūros iniciatyvas, įskaitant muziejų bendradarbiavimo dialogą su Afrika, praktinius seminarus kultūros įvairovės klausimais ir kultūros paveldo konferenciją, surengtą kartu su rotacijos tvarka Tarybai pirmininkaujančia valstybe nare, kartu rengdama pavyzdinius projektus, pvz., Sąjungos dalyvavimą parodoje „Expo Osaka“;
77.	ragina tęsti komunikacijos su trečiųjų šalių piliečiais Sąjungos politikos klausimais stiprinimo procesą, taip pat dėti daugiau koordinavimo pastangų, kad būtų padidintas Sąjungos finansuojamų projektų matomumas, ypač šalyse kandidatėse, siekiant kovoti su piktybiškai veikiančių subjektų bandymais pakenkti Sąjungos pastangoms;
78.	remdamasis klausimynu ir EIVT 2024 m. ataskaita pažymi, kad 2024 m. EIVT sustiprino savo strateginį įsipareigojimą dėl Sąjungos duomenų ir skaitmeninio suverenumo, užtikrindama griežtą BDAR atitinkančią socialinės žiniasklaidos praktiką, stiprindama saugumo ir prieigos kontrolę ir mažindama priklausomybę nuo vieno išorės paslaugų teikėjo; pabrėžia, kad platformų įvairinimas, įskaitant plėtrą į „Bluesky“ ir „Threads“, kartu naudojant Sąjungos valdomas valdymo priemones, sistemingą darbuotojų mokymą ir reguliarius rizikos bei dezinformacijos vertinimus, padeda didinti atsparumą ir apsaugoti Sąjungos komunikacijos suverenumą;
image1.png




